Paul Kees

Paul Kees (1. jaanuar 1917 Taevere vald, Suure-Jaani kihelkond, Viljandimaa – 31. juuli 2008) oli eesti kasvatusteadlane ja tõlkija. 

Elulugu
Ta lõpetas 1937. aastal Tallinna Gustav Adolfi Gümnaasiumi.

Ta sai 1939. aastal Eesti sõjaväes lipniku auastme. Teises maailmasõja ajal oli ta Saksa relvajõududes Relva-SSi koosseisu kuuluvas 20. eesti diviisis Untersturmführer.

Ta õppis Tartu Ülikooli usuteaduskonnas aastatel 1939–1940, loodusteaduskonnas 1940. aastal, filosoofiateaduskonnas aastatel 1940–1943, ajaloo-keeleteaduskonnas klassikalist filoloogiat 1945–1952 ja aastatel 1952–1956 ajalugu. Ta kaitses 1967. aastal pedagoogikakandidaadi kraadi. 

Aastatel 1945–1950 oli ta Põltsamaa Keskkooli õpetaja. Aastatel 1956–1964 oli ta Kirivere Põhikooli direktor. Aastatel 1974–1979 oli ta TPedI esimene eelkoolipedagoogika õppetooli juhataja, dotsent. 

Paul Keesil olid laialdased teadmised ajaloost, pedagoogikast ja psühholoogiast. Ta kõneles, luges, kirjutas ja tõlkis eesti, ladina, vana-kreeka, saksa, prantsuse, inglise ja vene keeles. Tema sulest ilmus üle 200 kirjutise, sealhulgas mitmes välismaa teadusväljaandes. Erilist huvi näitas ta üles lapse intellektuaalse arengu ja kooliküpsuse uurimise vastu. Selles
vallas ilmusid nii tema tõlketööd kui ka originaalteosed. Nii tõlkis ja adapteeris ta "Termann-Merilli üldandekuse testid" ning töötas ise välja testid "Intellektuaalse kooliküpsuse diagnoosimine" (1983) ja "Juhend kooliküpsuse testide läbiviimiseks"
(1983). Peale J. Piaget´ 2008. aasta teose "Ajamõiste kujunemine lapsel" tõlkis ta sama autori teose "Arvumõiste kujunemine lapsel". Paul Kees kirjutas kolmeköitelise teose "Statistika pedagoogidele ja psühholoogidele I–III" (1984). Lapsevanematele on suureks abiks olnud tema raamat "Täiskasvanu ja väikelaps" (1991). 1969/1970. õppeaastal tutvustas TPedI õppejõud Paul Kees Terman-Merilli ja David Wechsleri testide kohandamist eesti õpilastele, et selgitada välja nende vaimsed võimed. Usuti, et testide tulemuste põhjal on võimalik õpilaste mõttetegevust ergutada (Tallinna 7. Keskkooli 1962/1963. õ.-a tarifitseerimise nimekirjad. Tallinna Inglise Kolledži arhiiv, n. 1-k, s. 179).

Teoseid
"110 mõtlemisülesannet". Eesti Raamat. 1978
"Terman-Merilli üldandekuse testide adaptatsioon". Õppematerjal. E. Vilde nimeline Tallinna Pedagoogiline Instituut. 1984
"Loenguid pedagoogikast". Loengutekst. E. Vilde nimeline Tallinna Pedagoogiline Instituut. 1985
"Täiskasvanu ja väikelaps". Nõuandeid väikelapse kasvatamiseks ja arendamiseks. Valgus. 1990
"Esimesed sammud: Väikelapse kasvatuse sõlmküsimusi". Koolibri. 1991
"Proovi oma võimeid: Mõtlemisülesandeid eelkooli- ja kooliealistele". Ilo. 2002
Artikleid
1981 "Intraindividual differences of mental abilities with Estonian schoolchildren in the grades from 2 to 8 in general educational schools". Studia Psychologica , Vol 23(2), pp. 109–119
1984 "Indices of intellectual school readiness for children aged from 6.0-6.5 years". Studia Psychologica, Vol 26(3), pp. 227–240

Välislingid
Album Academicum Universitatis Tartuensis 1918-1944
Eesti ohvitserid 1918-1940
"In memoriam. Paul Kees 1.01.1917 – 31.07.2008". Õpetajate Leht, 15. august 2008. Lk 13
 https://www.raamatukoi.ee/cgi-bin/isik?8773
 http://www.koo.ee/?Ajalugu
 http://ajalugu.tik.edu.ee/wiki/1962-70
Haud Suure-Jaani kalmistul

Kategooria:Eesti kasvatusteadlased
Kategooria:Eesti tõlkijad
Kategooria:Gustav Adolfi Gümnaasiumi vilistlased
Kategooria:Tartu Ülikooli ajaloo-keeleteaduskonna vilistlased
Kategooria:Põltsamaa Ühisgümnaasiumi õpetajad
Kategooria:Eesti koolijuhid
Kategooria:Sündinud 1917
Kategooria:Surnud 2008
Kategooria:Suure-Jaani kalmistule maetud